इस आयोजन के मुख्य अतिथि, प्रसिद्ध कवि व लेखक, अशोक वाजपेयी ने अपनी बात रखते हुए कहा कि बड़ा लेखक वह है, जो मृत्यु के बाद भी लिखता रहे और ऐसा तभी होता है जब उसकी रचनाएं उसकी मृत्युपर्यंत भी अलग-अलग पाठकों द्वारा पढ़ी जाएं और अलग-अलग तेवर में उसका निष्कर्ष निकाला जाता रहे। उन्होंने यह भी कहा कि लेखक को संस्कति, परम्परा बचाते हुए साहित्य लिखने से विरत नहीं होना है। भाषा के ऊपर बात करते हुए उन्होंने कहा कि भाषा पर अत्याचार में सरकार, मीडिया और जातिप्रथा सभी शामिल हैं। हमारा सार्वजनिक संवाद आजतक इतना झगड़ालू और असत्य कभी नहीं रहा। सच की भाषा आज अल्पसंख्यक हो गई है। लेखक समुदाय को सच की इस अल्पसंख्यता को समझना चाहिए। ऐसे वक्त में भाषा की मानवीयता, सत्यकथन, साहसिकता, विपुलता, सूक्ष्मता को बचाना साहित्य समाज का कर्तव्य है। जो अपने समय से महरूम रहेंगे,वे बहुत बड़ा लेखक नहीं बन पाएंगे। लेख व्ही है जो दूसरों पर आरोप लगाने की बजाए खुद को कटघरे में खड़ा करे । हम रमणिका गुप्ता का आभार व्यक्त करते हैं, जिन्होंने मुझे इस सम्मान समारोह में बुलाया ।